Scolari forlot pressekonferanse – NRK Fotball – Nyheter, tabeller og resultater
Sint Scolari forlot pressekonferanse
– Blir det ingen flere straffespark til Brasil? sa en irritert Brasil-trener og forlot pressekonferansen etter 0-0 mot Mexico.
En oppgitt Luiz Scolari under kampen mot Mexico.
Publisert 18.06.2014, kl. 08.00
Under pressekonferansen etter det målløse oppgjøret mot Mexico tirsdag måtte en presset trener Luiz Scolari tåle en del kritiske spørsmål fra hjemlige journalister.
0-0 på hjemmebane var ikke det forhåpningsfulle supportere og journalister hadde håpet på.
Til slutt avsluttet en tydelig irritert Scolari seansen med å vende seg til journalistene og spørre:
– Blir det ingen flere straffespark til Brasil?
– Har kun kritisert Fred
Brasil-treneren mener Marcelo burde fått straffe da han gikk i bakken inne i feltet i det 88. minutt. Dommer valgte imidlertid å la spillet gå videre.
Treneren hevdet at Brasil ikke fikk straffe på grunn av de sterke reaksjonene i media da Fred etter manges mening filmet seg til en straffe i åpningskampen mot Kroatia.
– Alt dere har gjort er å kritisere Fred, sa en oppgitt Scolar og marsjerte ut av rommet der pressekonferansen ble holdt.
Det er denne situasjonen, der Marcelo går i bakken, Scolari mener burde vært straffe.
Også Brasil-kaptein Thiago Silva mener situasjonen burde vært idømt straffe.
– Fra der jeg stod, var det en straffe, sier han.
Han støtter Scolaris oppfatning av at mediebråket i etterkant av straffen i Kroatia-kampen kan ha påvirket dommeren.
– Jeg liker ikke å snakke om disse tingene, men det er bra at dere nevner det.
Jeg er ikke i tvil. Hvis det ikke hadde blitt så mye bråk, hadde vi kanskje fått en straffe i dag, sier han.
– Spilte bedre enn mot Kroatia
Scolari rakk imidlertid å svare på en del kritiske spørsmål før han forlot presserommet. Han måtte blant annet svare på om Brasil hadde blitt mindre effektive siden seieren i prøve-VM for ett år siden.
– Det er jeg ikke enig i, tilbakeviste Scolari.
– Etter min mening, ikke deres mening eller kritikernes, spilte laget bedre enn mot Kroatia. Så jeg er fornøyd, konkluderte han.
Er du fortsatt sikker på de 11 spillerne du bruker, eller vurderer du endringer, ville en journalist vite.
– Om jeg er sikker? Jeg har fortalt deg 10 ganger at du trekker dine egne konklusjoner. Jeg velger det laget jeg vil. Slutt på den diskusjonen, sa en engasjert trener.
– Det er ikke et spørsmål om jeg stoler på laget. De har min fulle tillit.
Skryter av Mexicos keeper
23. juni møter Brasil Kamerun. Både Brasil og Mexico står nå med fire poeng i gruppe A.
– Om laget kommer seg videre fra grunnspillet er mitt problem. Dere kan sette sammen 300 lag og fortelle hvem dere vil ha og hvem dere ikke vil ha. Men dere kan ikke få meg til å skifte mening, sa Scolari.
Treneren tillot seg samtidig å skryte av Mexicos keeper Guillermo Ochoa, som vartet opp med flere klasseredninger i kampen.